หุ้นเหมืองแร่พุ่งนำ ตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (6 มิ.ย.) โดยได้แรงหนุนจากการพุ่งขึ้นของหุ้นกลุ่มเหมืองแร่ อย่างไรก็ตาม ตลาดปรับตัวขึ้นในกรอบที่จำกัด เนื่องจากนักลงทุนวิตกกังวลต่อรายงานที่ว่า ยอดสั่งซื้อภาคโรงงานของเยอรมนีร่วงลง 2% ในเดือนเม.ย.ที่ผ่านมา
7 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.3% ปิด (6 มิ.ย.) ที่ 342.41 จุด, ดัชนี CAC-40 ตลาดหุ้นฝรั่งเศสปิดที่ 4,423.38 จุด เพิ่มขึ้น 1.60 จุด หรือ +0.04%, ดัชนี DAX ตลาดหุ้นเยอรมันปิดที่ 10,121.08 จุด เพิ่มขึ้น 17.82 จุด หรือ +0.18% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,273.40 จุด เพิ่มขึ้น 63.77 จุด, +1.03%
ตลาดหุ้นยุโรปปิดบวกหลังจากหุ้นเหมืองแร่พุ่งขึ้น โดยหุ้นแองโกล อเมริกัน พุ่งขึ้น 11% หุ้นริโอทินโต ปรับขึ้น 6.4% หุ้นบีเอชพี บิลลิตัน ทะยานขึ้น 6.3% และหุ้นเกลนคอร์พุ่งขึ้น 6.2%
อย่างไรก็ตาม ตลาดได้รับแรงกดดันในระหว่างวัน หลังจากกระทรวงเศรษฐกิจเยอรมนีเปิดเผยเมื่อวานนี้ว่า ยอดสั่งซื้อภาคโรงงานในเดือนเม.ย. ร่วงลง 2% จากเดือนก่อนหน้า ซึ่งมากกว่าที่นักวิเคราะห์คาดว่าจะขยับลงเพียง 0.6% สะท้อนให้เห็นว่า อุปสงค์จากประเทศต่างๆ นอกกลุ่มยูโรโซนนั้น อ่อนแอลง
นอกจากนี้ ตลาดยังได้รับปัจจัยลบจากการร่วงลงของหุ้นกลุ่มธนาคาร โดยหุ้นเอชเอสบีซี โฮลดิงส์ ร่วงลง 1.3% หุ้นดอยช์แบงก์ ดิ่งลง 4.1% และหุ้นเครดิต อากริโคล ร่วงลง 2.6%